HF-studenter fra VUC i Hvidovre blev søndag aften overdænget med æg, da de kørte under bro ved Avedøre Station

Endnu et hold studenter har fået æg kastet på sig på vej rundt i lastbil.

Det fortæller en gruppe af HF-studenter fra VUC i Hvidovre søndag aften til Ekstra Bladet.

Studenterne har sendt billeder, som er taget umiddelbart efter, at kaskader af æg regnede ned over dem alle, mens de var på vej fra et besøg hos en familie i Avedøre til en anden familie.

Steven Knap er en af de 25 studenter. Han blev selv ramt af et æg i ryggen kort efter klokken 18 på Byvej tæt på Avedøre Station. Og han er ikke i tvivl om, at de 4-5 gutter, som kastede æggene fra et grønt område, der ligger mellem de store blokke på Naverporten i Avedøre og selve Byvej, der fører om til Avedøre Station, havde stået og ventet på dem.

- Det er 100 procent sikkert. Vi havde lige været inde til et besøg. Og i løbet af ganske få sekunder, inden vi kørte under broen, regnede det ind over os med æg, siger Steven Knap.

Ingen kom til skade, men især en muslimsk kvinde var meget påvirket efter at være blevet sålet ind i æggesnask. Foto: presse-fotos.dk

Han havde sit kamera med på turen og tog derfor en række billeder, da chaufføren af lastbilen kort efter valgte at holde ind til siden.

Muslimsk kvinde fik tørklæde tilsølet

Alle 25 er på en eller anden måde blevet ramt af æggene. Værst er det gået ud over en 21-årig muslimsk kvinde, som fik sit tørklæde sølet til i æggesnask.

- Hun blev sur, men også ked af det. Det er jo også klamt, jo, siger Steven Knap.

De 25 valgte imidlertid at køre videre efter et kort ophold, hvor de fik samlet kræfter og tørt det værste væk med viskestykker.

Steven Knap fortæller, at det ikke var den eneste gang, at de på turen er blevet udsat for chikane. I Albertslund blev der kastet vandflasker efter dem - endda tæt ved politistationen, og igen på Gavlhusvej i Tingbjerg gik det galt.

- Vi er lidt bekymrede for, hvad der kan ske på resten af turen, siger Steven Knap til Ekstra Bladet. Foto: presse-fotos.dk

- Der stod der nogen og kastede sten efter os, forklarer Steven Knap.

Ikke første gang

I fredags blev en gruppe studenter udsat for et bagholdsangreb, da de kørte på fra Brydes Allé på Amager.

Grædende studenter overfaldet: Det var nøje planlagt

Her blokerede en gruppe unge indvandrere vejen med affaldscontainere og biler, så lastbilen blev holdt tilbage. Og så overdængede de studenterne med æg, olie og mel, som man kan se nedenfor.

Og det kom senere frem, at det var de unge indvandreres måde at lykønske en kammerat blandt de studerende på. Kammeraten Mohamed stod senere frem i Ekstra Bladet og fortalte, at den hyldest gik noget over gevind, idet flere af hans klassekammerater blev rasende og måtte i bad og have forældre til at komme med skiftetøj til dem.

Derfor blev de unge på Steven Knaps studenterhold også spurgt af deres chauffør, om de mente, at noget tilsvarende kunne ske søndag aften.

- Det var der ikke umiddelbart nogen, der mente, forklarer Steven Knap.

Han har nu valgt - efter anbefaling fra chaufføren af lastbilen - at melde episoden til politiet som det første mandag morgen.

Ingen af de 25 er kommet til skade.